Oudpolisieman wil vervolging laat opskort in Timol-saakJoao “Jan” Rodrigues in die hof. Foto: Brenda Masilela/ANA Joao “Jan” Rodrigues, die voormalige veiligheidspolisielid wat teregstaan vir sy beweerde betrokkenheid by die moord op die apartheidsaktivis Ahmed Timol, het Maandag vlugtig in die hooggeregshof in Johannesburg verskyn. Rodrigues (80) se regsverteenwoordiger het die hof ingelig dat hulle twee aansoeke wil bring, insluitend ŉ aansoek om die opskorting van vervolging. Die ander aansoek is om verdere besonderhede te verkry. Rodrigues het reeds tydens sy vorige hofverskyning in September aangedui dat hy wil aansoek doen om die opskorting van vervolging. Die saak is toe tot vandag uitgestel sodat die verdediging vir die aansoek kon voorberei. Die staat was Maandag gereed om op dié aansoek te antwoord, maar dit is toe dat Rodrigues se regsverteenwoordiger gesê het hulle wil ook ŉ tweede aansoek bring. Regter Ramarumo Monama het sy kommer uitgespreek oor die verwikkeling en gesê hy sal nie enige verdere vertragingstaktieke duld nie. Hy het Rodrigues se regspan opdrag gegee om al hul aansoeke teen Vrydag in te dien waarna hy die saak tot Maandag uitgestel het. Imtiaz Cajee, Timol se neef, sê hulle is bly dat die regter vir Rodrigues se regspan ŉ tydraamwerk gegee het. “Ons hoop en bid dat die vertragingstaktieke deur Rodrigues se regspan nou tot ŉ einde kom.” Cajee het gesê hulle wil hoor wat die gronde is vir die aansoek om die opskorting van vervolging. Ahmed Timol Die hooggeregshof in Pretoria het in Oktober bevind Timol het nie selfmoord gepleeg nie, maar is vermoor. Die geregtelike ondersoek na Timol se dood is vroeër heropen en regter Billy Mothle het bevind dat Timol dood is nadat hy aangerand, gemartel en by ŉ venster van die tiende verdieping van die polisiehoofkantoor in Johannesburg uitgestamp is. Timol is in 1971 saam met ŉ vriend, dr. Salim Essop, in hegtenis geneem nadat polisiebeamptes die motor waarmee hulle gery het by ŉ padblokkade voorgekeer het. Verbode ANC- en SAKP-pamflette is in die motor gevind en hulle is in hegtenis geneem. Timol is vyf dae later, terwyl hy in aanhouding was, dood. Rodrigues het hom in Julie vanjaar oorgegee nadat ŉ lasbrief vir sy inhegtenisneming uitgereik is. Hy is kort hierna op borgtog van R2 000 vrygelaat. Rodrigues word van moord en dwarsboming van die gereg aangekla. Regter Mothle het tydens sy uitspraak verlede jaar gesê Rodriques, wat aangevoer het hy was die laaste mens wat Timol lewend gesien het en glo gesien het hoe hy by die venster uitspring, moet ondersoek word. Volgens Mothle het Rodriques die geregtelike ondersoeke in 1972 en 2017 mislei.